Efter 15 års medlemskab af Socialdemokratiet har fhv. folketings- og byrådsmedlem Peter Duetoft fra Sindal meldt sig ud af partiet. Det sker i utilfredshed med regeringens udlændingepolitik. Den udløsende faktor har, skriver han på Facebook, været planerne om, at behandlingen af ansøgninger om asyl i Danmark skal foregå i Rwanda, hvor man også skal bo, såfremt man opnår asyl. - Nu må I altså holde op. Flere har spurgt mig, hvordan jeg kan leve med regeringens politik på dette område. Nu svarer jeg: Nok er nok, lyder det fra den 72-årige nu forhenværende socialdemokrat. Opbakning fra tidligere leder Peter Duetoft spillede i en lang årrække en central rolle i Centrum-Demokraterne, som han fra 1988 til 2001 repræsenterede i Folketinget, valgt i Nordjylland, som han også flyttede til. 2006 meldte Peter Duetoft sig ind i Socialdemokratiet. Han valgtes i 2009 til byrådet i Hjørring, hvor han havde sæde, en del af tiden som gruppeformand, frem til nytår. Han manglede seks stemmer for at opnå genvalg til byrådet ved valget i november i fjor. Efterfølgende er han blevet ansat som leder af herregården Odden i Mygdal. CD’s mangeårige leder, fhv. minister Mimi Jakobsen, skriver i en kommentar på Facebook, at hun lokalt stemmer på Socialdemokratiet, men at partiet landspolitisk har været på en lang glidebane nedad. - Jeg er glad for din beslutning, skriver hun til Peter Duetoft. Ikke overraskende Formanden for Socialdemokratiet i Hjørring, Torben Kaptain, siger til TV2 Nord, at Peter Duetofts beslutning ikke kommer som det helt store chok. - Peter har altid haft en ret menneskelig holdning, når det gælder udlændinge, og det har ikke altid været i tråd med det, partiledelsen har valgt, siger formanden. Kan du følge ham i hans kritik? - Jeg synes personligt, det er lidt søgt, det her med asylbehandling i Rwanda, og jeg havde håbet, at Peter var blevet og havde taget kampen internt. Men jeg tager hans beslutning til efterretning, siger Torben Kaptain.

Opsummering:
Det tidligere folketings- og byrådsmedlem Peter Duetoft fra Sindal har fået nok efter regeringens beslutning om at flytte asylbehandling til den afrikanske stat Rwanda.